**Zicere**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Orice om prost este o gratie.

O, tu abundență de colivii!

Inimă tu, felină prămație

pândind peste tot colibri.

Ca noroc, păsările cântătoare

stau la locul lor agățate în cui.

Ce noroc, fiecare

are pasărea lui.

Fiecare om prost e o gratie groasă

pentru stelele căzătoare

astfel se face că ele se lasă

numai când sună ora de culcare.

Atunci cerul rămâne neprivit

și fiecare stea de capul ei, -

iar cine nu a adormit

are dreptul la o pasăre cântătoare,

la două, la trei ...